ଆଜି କାରଗିଲ୍ ଦିବସ ଅବସରରେ ପ୍ରଧାନମନ୍ତ୍ରୀ ନରେନ୍ଦ୍ର ମୋଦି ନିଜ ଲୋକପ୍ରିୟ ରେଡିଓ କାର୍ଯ୍ୟକ୍ରମ 'ମନ୍ କି ବାତ୍' ଜରିଆରେ ଦେଶବାସୀଙ୍କୁ ସମ୍ବୋଧିତ କରିଛନ୍ତି। କାର୍ଯ୍ୟକ୍ରମରେ ପ୍ରଥମେ ଦେଶବାସୀଙ୍କୁ କାରଗିଲ୍ ଦିବସ ଉପଲକ୍ଷେ ଶୁଭେଚ୍ଛା ଜଣାଇଥିଲେ ପ୍ରଧାନମନ୍ତ୍ରୀ। ଯେଉଁଭଳି ପରିସ୍ଥିତିରେ କାରଗିଲ ଯୁଦ୍ଧ ହୋଇଥିଲା, ତାହା ଦେଶ କେବେ ଭୁଲିପାରିବ ନାହିଁ ବୋଲି ମୋଦି କହିଛନ୍ତି।
ଅନ୍ୟପଟେ କରୋନା ଭୂତାଣୁ ସଂକ୍ରମଣ ସ୍ଥିତିରେ ଦେଶବାସୀଙ୍କୁ ସଂଯମତା ଓ ଧୈର୍ଯ୍ୟ ଧରିବାକୁ ପ୍ରଧାନମନ୍ତ୍ରୀ ମୋଦି କହିଛନ୍ତି। ସେ କହିଛନ୍ତି, ଅନେକ ସମୟରେ ମାସ୍କ ପିନ୍ଧିବାରେ ଅସୁବିଧା ହେଉଛି। କଥା କହିବା ବେଳେ ଆମେ ମାସ୍କ ବାହାର କରିଦେଉଛେ। ହେଲେ ମାସ୍କ ବାହାର କରିବା ପୂର୍ବରୁ ଥରେ ଡାକ୍ତର ଏବଂ ନର୍ସମାନଙ୍କ କଥା ଚିନ୍ତା କରନ୍ତୁ, ଯେଉଁମାନେ ଘଣ୍ଟା ଘଣ୍ଟା ଧରି ମାସ୍କ ପିନ୍ଧିକି ରହୁଛନ୍ତି।
ମୋଦି ପୁଣି କହିଛନ୍ତି, ଆମେ ଆଜି ଅନେକ ଯୁଦ୍ଧ ଲଢୁଛୁ, ସେଥିରୁ କରୋନା ଅନ୍ୟତମ। ଆମ ଦେଶର କରୋନା ସୁସ୍ଥହାର ଅନ୍ୟ ଦେଶ ଅପେକ୍ଷା ଭଲ ଅଛି। କରୋନା ମୃତ୍ୟୁହାର ବି ଅଧିକାଂଶ ଦେଶ ଅପେକ୍ଷା ଭଲ ଅଛି। ତଥାପି ଆମ ପାଇଁ କରୋନା ବିପତ୍ତି ଟଳିନି, ଆହୁରି ସତର୍କତା ଜରୁରୀ। ସଫାସୁତୁରା ସହ ସାମାଜିକ ଦୂରତ୍ୱ ମାନିବା, ସମସ୍ତେ ମାସ୍କ ପିନ୍ଧିବା। ଆରମ୍ଭରେ କରୋନା ଯେତିକି ବିପଜ୍ଜନକ ଥିଲା, ଏବେ ବି ରହିଛି। ଏଥର ଅଗଷ୍ଟ ୧୫ରେ ଦେଶର ସ୍ୱାଧିନତା ଦିବସ ଏକ ଭିନ୍ନ ପରିସ୍ଥିତି ଭିତରେ ହେବ। ଏହି ସ୍ୱାଧିନତା ଦିବସରେ ମହାମାରୀରୁ ମୁକ୍ତିର ପ୍ରତିଶ୍ରୁତି ନେବାକୁ ମୋଦି ଦେଶବାସୀଙ୍କୁ ଅନୁରୋଧ କରିଛନ୍ତି। ଯୁବପିଢ଼ିଙ୍କ ଅବଦାନରେ ଦ୍ରୁତ ଗତିରେ ଦେଶ ପରିବର୍ତ୍ତନ ହେଉଛି। ଗ୍ରାମାଞ୍ଚଳ ଓ ସହରାଞ୍ଚଳରେ ଯୁବପିଢ଼ିଙ୍କ ଦକ୍ଷତା ପ୍ରତିପାଦିତ ହେଉଛି ବୋଲି ପ୍ରଧାନମନ୍ତ୍ରୀ ନିଜ ୬୭ତମ ରେଡିଓ କାର୍ୟ୍ୟକ୍ରମ 'ମନ୍ କି ବାତ୍' ଜରିଆରେ ଦେଶବାସୀଙ୍କୁ କହିଛନ୍ତି।
